RS วอลุ่มหนา-บวกเกือบ3% โบรกฯชี้กำไร Q2/61 โตเด่นแนะซื้ออัพไซด์สูงเกิน 50%
RS วอลุ่มหนา-บวกเกือบ3% โบรกฯชี้กำไร Q2/61 โตเด่นแนะซื้ออัพไซด์สูงเกิน 50% โดย ณ เวลา 11.47 น. อยู่ที่ระดับ 16.20 บาท บวก 0.40 บาท หรือ 2.53% ด้วยมูลค่าซื้อขาย 165.98 ล้านบาท
18 ก.ค. 2561

ผู้สื่อข่าวรายงานว่า บริษัท อาร์เอส จำกัด (มหาชน) หรือ RS ณ เวลา 11.47 น. อยู่ที่ระดับ 16.20 บาท บวก 0.40 บาท หรือ 2.53% ด้วยมูลค่าซื้อขาย 165.98 ล้านบาท

บล.ฟินันเซีย ไซรัส ระบุในบทวิเคราะห์ฯแนะ”ซื้อ”หุ้น บมจ.อาร์เอส (RS) ให้ราคาเป้าหมาย 23 บาท โดยคาดกำไรปกติไตรมาส 2/61 โต 28% จากไตรมาสก่อน และเติบโต 139% จากงวดปีก่อน มาอยู่ที่ 137 ล้านบาท จากรายได้โฆษณาช่อง 8 ที่คาดโต 32% จากไตรมาสก่อน แต่ลดลง 5% จากงวดปีก่อน ส่วนรายได้ธุรกิจ Multi-platform Commerce (MPC) ที่แม้คาดอ่อนตัวเมื่อเทียบต่อไตรมาส จากการตรวจเข้มสินค้าของสำนักงานคณะกรรมการอาหารและยา (อย.) แต่เมื่อเทียบกับช่วงเดียวกันของปีก่อนยังเติบโตสูง 86%
พร้อมคาดกำไรทั้งปีนี้โต 103% จากปีก่อน มาที่ 643 ล้านบาท และโตต่อเนื่องอีก 27% มาอยู่ที่ 815 ล้านบาท ในปีหน้า ขณะที่ราคาหุ้นปรับลงมามากจน PE2561-62 ต่ำเพียง 20-25 เท่า เทียบกับค่าเฉลี่ย 5 ปีย้อนหลังที่ 50 เท่า และมอง RS ได้รับผลกระทบจากมาตรการปราบเครื่องสำอางเถื่อนน้อยที่สุด
บล.โนมูระ พัฒนสิน ระบุในบทวิเคราะห์ว่า  RS  มีมุมมอง Positive ต่อผลประกอบการ ไตรมาส 2/61 ของ RS แม้กำไร 1H18F จะคิดเป็นเพียง 26% ของประมาณการกำไรทั้งปีทำให้ปรับลดประมาณการกำไรและราคาเป้าหมายปี 2018F ลงจากเดิม -27% และ -23% ตามลำดับ
อย่างไรก็ดีคาดกำไรไตรมาส 2/61 เติบโตแข็งแกร่ง +176% เทียบช่วงเดียวกันของปีก่อนและ +41% q-q เป็น 144 ลบ. จากการเติบโตของธุรกิจ MPC และการฟื้นตัวของทีวีดิจิทัลช่อง 8 แนวโน้มกำไร 2H18F เติบโตต่อเนื่องจากธุรกิจ MPC มีสต็อกสินค้าพร้อมขายมากขึ้น และทีวีดิจิทัลช่อง 8 มีแผนลดต้นทุน มองว่าราคาหุ้น RS ที่ลดลงกว่า -50% ในรอบ 5 เดือน ตลาดกังวลข่าวการตรวจจับสินค้าเพื่อความงามและอาหารเสริมที่ไม่ได้มาตรฐานมากไป เป็นโอกาสเข้าลงทุน คงคำแนะนำ BUY ราคาเป้าหมาย 20 บาท